ROZHODNUTIE KOMISIE
z 29. septembra 2004
o zásadnom uznaní úplnosti dokumentácie predloženej na podrobné preskúmanie na účely možného zaradenia proquinazidu, IKI-220 (flonicamidu) a gama-cyhalothrinu do prílohy I smernice Rady 91/414/EHS
(oznámené pod číslom K(2004) 3384)
(Text s významom pre EHP)
(2004/686/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na jej článok 6 (3),
keďže:
(1)
Smernica 91/414/EHS ustanovuje vytvorenie zoznamu ES obsahujúceho účinné látky povolené na registráciu medzi prípravky na ochranu rastlín.
(2)
Dokumentáciu týkajúcu sa účinnej látky proquinazid predložila spoločnosť DuPont (UK) Ltd. orgánom Spojeného kráľovstva 9. januára 2004 spolu so žiadosťou o jej zaradenie do prílohy I smernice 91/414/EHS, dokumentáciu týkajúcu sa látky IKI-220 (flonicamid) predložila spoločnosť ISK Biosciences Europe S.A. orgánom Francúzskej republiky 23. decembra 2003 spolu so žiadosťou o jej zaradenie do prílohy I smernice 91/414/EHS, dokumentáciu týkajúcu sa látky gama-cyhalothrin predložila spoločnosť Pytech Chemicals GmbH orgánom Spojeného kráľovstva 4. novembra 2003 spolu so žiadosťou o jej zaradenie do prílohy I smernice 91/414/EHS.
(3)
Orgány Spojeného kráľovstva a Francúzskej republiky na základe predbežného preskúmania poskytli Komisii vyjadrenie, v ktorom uvádzajú, že dokumentácia týkajúca sa predmetných účinných látok v dostatočnej miere spĺňa požiadavky na poskytnutie údajov a informácií stanovené v prílohe II smernice 91/414/EHS, taktiež sa zdá, že predložená dokumentácia spĺňa požiadavky na poskytovanie údajov a informácií stanovené v prílohe III smernice 91/414/EHS so zreteľom na jeden prípravok na ochranu rastlín, ktorý obsahuje príslušnú účinnú látku, v súlade s článkom 6 (2) smernice 91/414/EHS príslušní žiadatelia následne odoslali dokumentáciu Komisii a ostatným členským štátom a Stálemu výboru pre potravinový reťazec a zdravie zvierat.
(4)
Týmto rozhodnutím by sa na úrovni spoločenstva malo oficiálne potvrdiť, že dokumentácia sa v zásade považuje za spĺňajúcu požiadavky na poskytovanie údajov a informácií stanovených v prílohe II a aspoň pri jednom výrobku na ochranu rastlín obsahujúcom účinné látky taktiež požiadavky stanovené v prílohe III smernice 91/414/EHS.
(5)
Týmto rozhodnutím by nemalo byť dotknuté právo Komisie vyžiadať si od žiadateľa ďalšie údaje alebo informácie s cieľom vyjasnenia niektorých bodov dokumentácie.
(6)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Bez toho, aby bol dotknutý článok 6 (4) smernice 91/414/EHS, dokumentácia týkajúca sa účinných látok uvedených v prílohe tohto rozhodnutia, ktorá bola Komisii a ostatným členským štátom predložená na účely zaradenia týchto látok medzi látky uvedené v prílohe I tejto smernice, v zásade spĺňa požiadavky na poskytovanie údajov a informácií stanovené v prílohe II tejto smernice.
Dokumentácia taktiež spĺňa požiadavky na poskytovanie údajov a informácií stanovených v prílohe III smernice 91/414/EHS so zreteľom na jeden prípravok na ochranu rastlín, ktorý obsahuje príslušnú účinnú látku, pri zohľadnení navrhovaných spôsobov použitia.
Článok 2
Spravodajské členské krajiny podrobne preskúmajú predmetnú dokumentáciu a v správe uvedú závery skúmania spolu s odporúčaniami, či predmetná účinná látka môže byť zaradená do prílohy I smernice 91/414/EHS, a oznámi Európskej komisii akékoľvek podmienky, ktoré by sa naň vzťahovali v čo najkratšom čase, avšak najneskôr do jedného roka od dátumu zverejnenia tohto rozhodnutia v Úradnom vestníku Európskej únie.
Článok 3
Toto rozhodnutie je adresované členským štátom.
V Bruseli 29. septembra 2004